Mkhwebane moet werksaansoek by Staatsveiligheid vir DA wysAdv. Busisiwe Mkhwebane. (Foto: ANA) Die Appèlhof het beslis die openbare beskermer (OB), adv. Busisiwe Mkhwebane, moet die dokumente oor haar werksaansoek by die Staatsveiligheidsagentskap beskikbaar stel. Mkhwebane het ŉ regsgeding aanhangig gemaak nadat die DA-LP Glynnis Breytenbach in 2016 aangevoer het Mkhwebane is nie ŉ geskikte kandidaat vir die pos as OB nie. Mkhwebane was in daardie stadium pas aangestel in die pos. Breytenbach het onder meer aangevoer Mkhwebane was ŉ regeringspioen van die Staatsveiligheidsagentskap terwyl die departement van binnelandse sake haar in China ontplooi het. Mkhwebane het aangevoer die stellings is lasterlik en maak inbreuk op haar integriteit en goeie naam. Sy het gesê dit berus nie op feite nie, het ŉ invloed op werk van die kantoor van die OB en het geëis dat die stellings teruggetrek word. Die DA het geweier en Mkhwebane het ŉ hofaansoek ingedien om ŉ verklaring te bekom dat die stellings onwaar en lasterlik is en teruggetrek moet word. Breytenbach, DA-lid Werner Horn en die DA as party het die aansoek teengestaan. Hulle het ook gevra vir toegang tot sewe dokumente, waarvan Mkhwebane vyf verskaf het. Haar weiering om die ander twee te verskaf het gelei tot nog ŉ saak in Junie 2018 in die hooggeregshof om haar te dwing om dit te doen. Die twee dokumente was Mkhwebane se aansoek vir ŉ posisie as ontleder by die SSA, waarin verwys word in haar aanstellingsdokument, asook ŉ brief waarin sy die pos aanvaar. Die DA het aangevoer die dokumente hou regstreeks verband met die kwessie of Mkhwebane ŉ spioen was en of sy dus teen die stellings kon kapsie maak. Die hooggeregshof het die aansoek dat haar indiensnemingsrekord by die SSA oorhandig word, in 2019 van die hand gewys. Die Appèlhof het nou dié besluit omgekeer en sê die vraag was of die dokumente bewyswaarde het vir die DA om sy bewerings te verdedig en dat Mkhwebane se aansoek vir die pos van ontleder verband hou met die tyd wat sy ŉ verbintenis met die agentskap gehad het en in watter hoedanigheid. Die Appèlhof het beveel Mkhwebane moet haar aansoek vir die pos as ontleder by die Staatsveiligheidsagentskap teen nie later nie as 1 April verskaf. Natasha Mazzone, die DA se hoofsweep, het die uitspraak verwelkom en sê die DA vertrou dit gaan duidelikheid verskaf oor die aard van Mkhwebane se rol by die agentskap. “Die DA sien uit daarna om Mkhwebane se SSA-werksaansoek te ontvang,” het sy gesê. Intussen stem die parlement na verwagting Dinsdag oor die kwessie of daar begin moet word met die proses om Mkhwebane uit haar amp te verwyder. Die onafhanklike paneel wat aangestel is om te besluit of daar meriete is in die pogings om Mkhwebane van haar amp te onthef, het sowat twee weke gelede sy verslag daaroor aan die parlement oorhandig. Daarin het hy bevind daar is inderdaad prima facie-bewyse dat Mkhwebane onbevoeg vir die pos is.